text: Advarsel: Pas på farlige piller – 18-årig pige er død
  18 februar 2017 kl. 11.26
  En ung kvinde blev lørdag morgen indlagt på Sydvestjysk Sygehus i Esbjerg efter indtagelse af ecstasy-piller. Hendes liv stod desværre ikke til at redde.
  Syd- og Sønderjyllands Politi advarer om, at der er farlige ecstasypiller i omløb.
  Det sker efter at en 18-årig pige lørdag middag har mistet livet efter indtagelse af ecstasy-piller.
  Lørdag morgen blev politiet ringet op af familien til en 18-årig kvinde, bosiddende i Esbjerg Kommune.
  - De fortalte at de havde kørt hende på sygehuset, fordi de frygtede for hendes tilstand efter en bytur, siger vagtchef ved Syd- og Sønderjyllands Politi, Ole Aamann, til TV SYD.
  Familien havde mistanke om, at den 18-årige pige havde indtaget stoffer. Derfor tog politiet ud på adressen, hvor man fandt pillerne, der ses på fotoet.
  Ole Aamann, vagtchef, Syd- og Sønderjyllands Politi: "Hold jer fra piller på det sorte marked – og specielt dem på billedet."
  - Vi ved, hvor de har været – og har talt med hendes venner og veninder. De bekræfter, at den 18-årige har indtaget ecstasy. Så mistanken er naturligvis, at pillerne har bragt hende i livsfare, forklarede vagtchefen lørdag formiddag.
  Vagtchefen fortæller, at pillerne er fundet i Esbjerg Kommune, men at de lige så godt kunne være fundet i Varde Kommune.
  - Vi ved, at det spreder sig hurtigt. Så vi advarer: Hold jer fra piller på det sorte marked – og specielt dem på billedet, slutter vagtchefen.
  Den unge kvinde, som i morges blev indbragt til sygehuset i Esbjerg efter indtagelse af narko. Er desværre afgået ved døden. #politidk pic.twitter.com/xlmpQATBSp
  
  ADVARSEL OM FARLIGE PILLER: Ung kvinde indbragt til sygehuset i Esbjerg. I livsfare efter indtagelse af piller. Vagtchefen. #politidk pic.twitter.com/8NSn6R49eG
  
  